Benɛ Sɔɔl gbo ɔ, David ba pee matsɛ. Jamɛ a be ɔ mi ɔ, David ye jeha 30. E ye matsɛ be saii. Ligbi ko nɛ e daa si ngɛ e tsu ɔ yi mi ɔ, e na yo ko nɛ e he ngɛ fɛu. Pee se ɔ, David ná le kaa yo ɔ biɛ ji Batsheba, nɛ e huno ji ta bulɔ ko nɛ a tsɛɛ lɛ ke Yuria. David ha nɛ a ya tsɛ Batsheba kɛ ba e we ɔ mi. David kɛ lɛ ná bɔmi, nɛ e ngɔ hɔ. David bɔ mɔde kaa e maa laa nɔ́ nɛ e pee ɔ nɔ. E de e ta bulɔ nɔkɔtɔma a ke e ha nɛ Yuria nɛ ya da ta a hɛ mi, konɛ nihi nɛ a ngɛ e se ɔ nɛ a tu fo kɛ je e he. Benɛ Yuria gbo ngɛ ta a mi se ɔ, Batsheba ba pee David yo.
Se Yehowa na ní yayahi tsuo nɛ ya nɔ ɔ. Mɛni Yehowa pee? Yehowa tsɔ gbalɔ Natan David ngɔ. Natan de David ke: 'Nyumu ko ngɛ tohi fuu, nɛ sikatsɛ ji lɛ. Se nyumu ohiatsɛ ko lɛɛ to bi kake pɛ nɛ e ngɛ. E suɔ to bi ɔ sane wawɛɛ. Sikatsɛ ɔ ya kpɔ ohiatsɛ ɔ to bi kake too ɔ ngɛ e dɛ.' David mi mi fu wawɛɛ nɛ e de ke: 'E sa nɛ a gbe jamɛ a nyumu sikatsɛ ɔ!' Benɛ David de jã a, Natan de lɛ ke: 'Mo ji jamɛ a sikatsɛ ɔ nɛ!' Munyu ɔ hao David wawɛɛ nɛ e de Natan ke: 'I pee yayami kɛ si Yehowa.' Yayami nɛ ɔ nɛ David pee ɔ ha nɛ haomi fuu ba e kɛ e weku ɔ nɔ. Yehowa gbla David tue, se e ha we nɛ e gbo ejakaa David ba e he si nɛ e kplɛɛ nɔ kaa e tɔ̃.
David suɔ kaa e maa ma sɔlemi we ha Yehowa, se Yehowa suɔ kaa David bi Solomon mohu nɛ ma sɔlemi we ɔ. David bɔni níhi nɛ Solomon kɛ maa ma sɔlemi we ɔ he blɔ nya tomi. E de ke: 'E sa nɛ Yehowa we ɔ nɛ pee fɛu wawɛɛ nitsɛ. Solomon wɛ, lɔ ɔ he ɔ, ma ye bua lɛ konɛ e nyɛ nɛ e ma tsu ɔ.' David ha sika fuu konɛ a kɛ ma tsu ɔ. E bua ga ní tsuli a nya kɛ ha ní tsumi ɔ. E bua sika tsu kɛ sika hiɔ fuu nya kɛ fɔ si. E ná seda tsohi fuu kɛ je Tiro kɛ Sidon. Benɛ e piɛ bɔɔ nɛ David ma gbo ɔ, e ngɔ tsu ɔ mami he womi ɔ kɛ ha Solomon. E de lɛ ke: 'Yehowa lɛ ha nɛ i ngma ní nɛ ɔmɛ tsuo kɛ fɔ si ha mo. Yehowa maa ye bua mo. Koo ye gbeye. Moo pee kã, nɛ o je ní tsumi ɔ sisi.'
"Nɔ nɛ laa e yayamihi a nɔ ɔ, e yɛ nɔ. Se nɔ nɛ jajeɔ e he yayami, nɛ e kpaa yayami peemi ɔ, a maa na lɛ mɔbɔ."—Abɛ 28:13